Solidariteit se krisisfonds bars deur R14 miljoenDr. Dirk Hermann, bestuurshoof van Solidariteit (Foto: Solidariteit/Facebook) Skenkings aan die Solidariteit Beweging se krisisfonds, wat gestig is om onder meer kinders en bejaardes met noodvoeding te help, beloop tans meer as R14 miljoen. “Soms sien mens die grootste genade en mooiste harte in die grootste krisis,” het Dirk Hermann, bestuurshoof van Solidariteit, Vrydag gesê. “Ons het dit die afgelope tyd gesien. Die Solidariteit Beweging Krisisfonds staan nou op meer as R14 miljoen! Letterlik duisende mense se bietjies het duisende mense se groot nood verlig.” Hermann het bygevoeg die groot sprong is moontlik gemaak deur ŉ R5 miljoen-skenking van die Douw Steyn Familietrust wat Telesure begin het en Virseker besit. “Hulle help baie ander gemeenskappe ook en stel so gemeenskappe in staat om mekaar te help.” Flip Buys, voorsitter van die Solidariteit Beweging, het in ŉ verklaring gesê dat hulp aan mekaar in hierdie moeilike tyd noodsaaklik is. “Die fonds het ‘n ander fokus en doel as die regering se Solidarity Fund. In ‘n tyd soos dié is gemeenskapsfondse noodsaaklik. Antwoorde kan nie net van die staat af kom nie.” Die krisisfonds se fokus is om mense by te staan wat in maatskaplike nood verkeer en om kinders deur middel van ŉ Wolkskool met hul skoolwerk in die krisistyd te help. “Intussen veg ons die regering se planne om hulp te reguleer,” het Hermann bygevoeg. “In tye soos hierdie is die krag juis in die gemeenskap. Solidariteit het ŉ reuse Nee-veldtog van stapel gestuur. Daar kom ŉ tyd wanneer ŉ gemeenskap ŉ plig het om nee te sê. Ons sê nee vir hulp op grond van ras en die nasionalisering van ons burgerlike lewe soos gesien in die sentralisering van kosverspreiding.” Solidariteit gaan ŉ massaklag by die Verenigde Nasies indien teen die regering se rasideologie, ook midde die krisis. Klik hier om meer te lees. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.